Սան Մերկուրիալի աբբայություն

Սան Մերկուրիալի աբբայություն (իտալ.՝ Abbazia di San Mercuriale), հյուսիսային Իտալիայի Ֆորլի քաղաքի ( Էմիլիա-Ռոմագնա շրջան) գլխավոր կրոնական շենքը։ Համալիրը բաղկացած է տաճարից (բազիլիկ), զանգակատնից և վանքից (աբբայություն): Աբբայությունը (որպես համալիրի ընդհանուր անվանումը) գտնվում է քաղաքի կենտրոնական հրապարակում և հանդիսանում է քաղաքի ամենահին շենքը (XII դար)։ Այն քաղաքի մշակութային և համալսարանական կյանքի կենտրոնն է, այնտեղ մշտապես անցկացվում են դասախոսություններ, ցուցահանդեսներ և ֆորումներ։ Պատմություն Առաջին եկեղեցին այստեղ հայտնվել է 4-րդ դարում և նվիրված է եղել Ստեփանոս Նախավկային։ 9-րդ դարում այն արդեն նվիրված էր Ֆորլիի եպիսկոպոս Սուրբ Մերկուրիալին։ 1173 թվականին շենքը ավերվել է հրդեհից։ 1176 թվականին այն հանձնվել է Վալոմբրոսյան օրդերին, որը դրա փոխարեն հիմնել է աբբայությունը։ Ժամանակակից շենքը կառուցվել է 1180 թվականին՝ լոմբարդո-ռոմանական ոճով, աղյուսե կամպանիլայի (զանգակատան) հետ միասին։ Վերջինս 75 մ բարձրությամբ Իտալիայի ամենաբարձրերից է։ 13-րդ դարում այն համարվել է Իտալիայի թագավորության հրաշալիքներից մեկը։ Այդ ժամանակ եկեղեցին, որը ժամանակին գտնվում էր հին հռոմեական քաղաքից դուրս, ընդգրկված է եղել պաշտպանական պատերի նոր շարքում։ 15-րդ դարում շենքին ավելացվել է Վալոմբրոսյան վանքը։ 19-րդ դարում ավելի փոքր տաճարը հիմնականում ավերվել է հրդեհից։ Նկարագրություն Աբբայությունն ունի ուղղանկյուն ձև և զարդարված է կամարներով, որոնք ամրացված են բարակ սյուներով: Կամարների միջով կարելի է մտնել ընդարձակ բակ, որի կենտրոնում կա հնագույն ջրհոր, որը պահպանվել է մինչ օրս։ Եկեղեցու աղյուսե ճակատը զարդարված է շքեղ վարդակով (մեծ կլոր պատուհան), որը գտնվում է գլխավոր մուտքի վերևում։ Այն պատկերում է տեսարաններ « Աստվածահայտնությունից » և «Մոգերի երկրպագությունից», դրանք վերագրվում են այսպես կոչված ամիսների վարպետին, որը աշխատել է Ֆերարայի տաճարում: Եկեղեցու աբսիդը վերակառուցվել է 1585 թվականին։ Նույն ժամանակաշրջանին են պատկանում Բերգամոյից Ալեսանդրո Բինիի փայտե երգչախմբերը։ Եկեղեցու ներսը զարդարված է բազմաթիվ արվեստի գործերով։ Ամենահայտնին Ֆորլիի կառավարիչ Պինո III Օրդելաֆիի երիտասարդ կնոջ՝ Բարբարա Մանֆրեդիի գերեզմանն է։ Այն քանդակել է Ֆիեզոլեի վարպետ Ֆրանչեսկո դի Սիմոնե Ֆերուչին։ Այն ժամանակին գտնվել է Սան Բիաջիո եկեղեցում, որը ավերվել է Երկրորդ համաշխարհային պատերազմի ժամանակ։ Ժողովրդական մշակույթում Assassin's Creed II խաղի առաքելություններից մեկը տեղի է ունենում Սան Մերկուրիալի աբբայությունում, որի գործողությունները տեղի են ունենում Իտալիայում 15-րդ դարի վերջին։ Ծանոթագրություններ Արտաքին հղումներ